b'\n_START_ARTICLE_\nOddelek za pedagogiko in andragogiko, Filozofska fakulteta v Ljubljani\n_START_PARAGRAPH_\nOddelek za pedagogiko in andragogiko je eden izmed oddelkov na Filozofski fakulteti Univerze v Ljubljani. Je organizacijska enota, kjer \xc5\xa1tudentje pridobivajo znanja in sposobnosti za delovanje na razli\xc4\x8dnih podro\xc4\x8djih vzgoje in izobra\xc5\xbeevanja: od pred\xc5\xa1olskih institucij do institucij za izobra\xc5\xbeevanje odraslih. Pedagogi in andragogi s svojimi spoznanji odpirajo prostor vzpostavljanju in razvijanju kakovostnih mo\xc5\xbenosti u\xc4\x8denja za preseganje dru\xc5\xbebene izklju\xc4\x8denosti, za bolj\xc5\xa1e medkulturno in medgeneracijsko sodelovanje, kriti\xc4\x8dno vrednotenje dru\xc5\xbebenih razmer, razvijanje skupnosti in preseganje individualne raznolikosti v sodobni dru\xc5\xbebi. Program je mo\xc5\xbeno vpisati kot samostojni \xc5\xa1tudij ali kot dvopredmetni \xc5\xa1tudij v kombinaciji s \xc5\xa1tevilnimi smermi \xc5\xa1tudija znotraj in zunaj Filozofske fakultete. Izvajajo dodiplomski in podiplomski \xc5\xa1tudij, ki vklju\xc4\x8duje magistrski, specialisti\xc4\x8dni in doktorski \xc5\xa1tudij. Poleg tega se na Oddelku odvija bogato znanstvenoraziskovalno delo, sodelujejo pa tudi z drugimi in\xc5\xa1titucijami, ki delujejo na podro\xc4\x8dju raziskovanja vzgoje in izobra\xc5\xbeevanja, tako doma kot v tujini.\n_START_SECTION_\nZgodovina oddelka\n_START_PARAGRAPH_\nV svojem razvoju je bila slovenska pedagogika kot znanstvena disciplina vseskozi povezana z ljubljansko univerzo, saj so jo v veliki meri zaznamovali njeni univerzitetni profesorji in sodelavci. _NEWLINE_Kot znanstveni u\xc4\x8dni predmet je bila pedagogika uvr\xc5\xa1\xc4\x8dena v program filozofskih \xc5\xa1tudijev \xc5\xbee v 19. stoletju na ljubljanskem liceju, kot pravi znanstveni, univerzitetni \xc5\xa1tudij pa je bila nato utemeljena hkrati z ustanovitvijo Univerze v Ljubljani leta 1919. Redna predavanja so se na Univerzi v Ljubljani za\xc4\x8dela januarja 1920. Tako je bila prvotno uvr\xc5\xa1\xc4\x8dena v okvir filozofskih \xc5\xa1tudijev. \xc5\xa0tudij je takrat potekal v obliki glavnega in stranskega predmeta, fakulteta pa je izobra\xc5\xbeevala za bodo\xc4\x8de gimnazijske profesorje. Pedagogiko je bilo mogo\xc4\x8de \xc5\xa1tudirati tudi kot glavni diplomski in doktorski \xc5\xa1tudij._NEWLINE_\xc5\xa0tevilo \xc5\xa1tudentov se je prvi\xc4\x8d naglo pove\xc4\x8dalo leta 1930, ko so se lahko tisti, ki so u\xc4\x8ditelji\xc5\xa1\xc4\x8de kon\xc4\x8dali s pravdobrim in odli\xc4\x8dnim uspehom, vpisali v \xc5\xa1tudijski program pedagogika. _NEWLINE_V \xc4\x8dasu med obema vojnama je bil \xc5\xa1tudij pedagogike vsebinsko zelo raznolik, vendar pa je ravno v tem \xc4\x8dasu v procesu utemeljevanja posameznih pedago\xc5\xa1kih smeri vzniknilo mnogo konfliktov. Univerzitetni pedagogiki je bilo o\xc4\x8ditano, da se premalo ukvarja s prakso in pomo\xc4\x8djo u\xc4\x8diteljem, preve\xc4\x8d pa s teorijo in znanostjo. _NEWLINE_Na takraten razvoj in organizacijo pedagogike sta imeli zelo velik vpliv takratna politika in ideologija, saj sta imeli velik vpliv na razvoj pedago\xc5\xa1kega mi\xc5\xa1ljenja. \xc4\x8clani Oddelka za pedagogiko so se za\xc4\x8deli zavzemati za ve\xc4\x8djo strokovnost in avtonomijo pedagogike od dru\xc5\xbebe in politike._NEWLINE_Slovenska univerzitetna pedagogika se vsebinsko sicer ni razlikovala od drugih evropskih dr\xc5\xbeav, zato ji je bilo o\xc4\x8ditano, da se odmika od tedanje slovenske realnosti oz. socialnih in ekonomskih razmer._NEWLINE_Na pobudo Oddelka za pedagogiko je bil leta 1965 ustanovljen slovenski pedago\xc5\xa1ki in\xc5\xa1titut._NEWLINE_V 70. letih je bil v slovenski pedagogiki in tudi na Oddelku za pedagogiko zna\xc4\x8dilen obrat k organizaciji izobra\xc5\xbeevanja in k svetovalnemu delu._NEWLINE_Razvoj Oddelka je v tem \xc4\x8dasu ozna\xc4\x8dil hiter razvoj teorije in prakse izobra\xc5\xbeevanja odraslih ter teorije permanentnega izobra\xc5\xbeevanja. \xc5\xbde v \xc4\x8dasu med obema vojnama so se slovenski pedagogi zavedali potrebe po izobra\xc5\xbeevanju ne le otrok in mladine temve\xc4\x8d tudi odraslih._NEWLINE_V 80. letih se je na Oddelku za pedagogiko za\xc4\x8delo intenzivneje razmi\xc5\xa1ljati o samostojnem \xc5\xa1tudiju andragogike, posebej \xc5\xa1e ob razpravah o uvedbi enopredmetnega oziroma samostojnega \xc5\xa1tudija pedagogike ob obstoje\xc4\x8dem dvopredmetnem. Konec leta 1991 je bil po mnogih razpravah in dogovarjanjih pripravljen predlog samostojnega \xc5\xa1tudija andragogike, ki je bil leta 1992/93 tudi dejansko uveden. Pri uvajanju tega \xc5\xa1tudijskega programa je prihajalo tudi do zapletov, namesto samostojnih \xc5\xa1tudijskih programov sta bila \xc5\xa1tudija pedagogike in andragogike organizirana kot enoten \xc5\xa1tudijski program Pedagogika z razli\xc4\x8dnima smerema in nekaterimi skupnimi predmeti._NEWLINE_Pomembna prelomnica je bila uveljavitev enopredmetnega \xc5\xa1tudija pedagogike s smerjo pedagogika in smerjo andragogika v \xc5\xa1tudijskem letu 1992/93. Ob tem je bil ohranjen dvopredmetni \xc5\xa1tudij._NEWLINE_Leta 2004 je Oddelek za\xc4\x8del prenovo svojih \xc5\xa1tudijskih programov pedagogike in andragogike skladno s smernicami bolonjske prenove. Med samo pripravo \xc5\xa1tudijskih programov so se porajale razli\xc4\x8dne ideje in re\xc5\xa1itve, ki jih je bilo treba argumentirano pretehtati. Izoblikovali so se razli\xc4\x8dni predlogi \xc5\xa1tudijskih programov glede na trajanje in organizacijsko obliko: od enotnega programaa pedagogike z razli\xc4\x8dnimi smermi, do popolnoma lo\xc4\x8denih programov pedagogike in andragogike od prvega leta \xc5\xa1tudija naprej._NEWLINE_Konec leta 2006 je bila sprejeta konsenzualna odlo\xc4\x8ditev, da bo \xc5\xa1tudijski program pedagogike in andragogike na prvi stopnji enoten, na drugi stopnji pa se bo razdelil v dva lo\xc4\x8dena programa: Pedagogiga in Andragogika.\n_START_SECTION_\nPedago\xc5\xa1ko-andrago\xc5\xa1ki dnevi\n_START_PARAGRAPH_\nPedago\xc5\xa1ko-andrago\xc5\xa1ki dnevi so vsako leto dobro obiskana strokovna prireditev. Prvi\xc4\x8d so bili organizirani leta 1982. Profesorji lahko na Oddelku predstavijo diplomantom pedagogike in andragogike svoje znanstvene in raziskovalne dose\xc5\xbeke ter jih seznanjajo z aktualnimi novostmi v stroki. Prireditev daje odli\xc4\x8dno prilo\xc5\xbenost za vzpostavljanje neposrednega dialoga in izmenjave mnenj med \xc4\x8dlani Oddelka in njegovimi diplomanti._NEWLINE_Leta 2015 so pedago\xc5\xa1ko-andrago\xc5\xa1ki dnevi potekali 29.januarja na Filozofski fakulteti v Ljubljani z naslovom: U\xc4\x8denje in izobra\xc5\xbeevanje v skupnosti - Vloga \xc5\xa1ole in skupnostnih organizacij.\n_START_SECTION_\nPredstojniki oddelka\n_START_PARAGRAPH_\nTrenutno je predstojnica Oddelka za pedagogiko in andragogiko izr. prof. dr. Nives Li\xc4\x8den, namestnik predstojnice pa izr. prof. dr. Tadej Vidmar.\n_START_SECTION_\n\xc5\xa0tudijske smeri\n_START_PARAGRAPH_\n\xc5\xa0tudijski smeri, ki se izvajata na Oddelku za pedagogiko in andragogiko, sta pedagogika in andragogika._NEWLINE_Na prvi stopnji se izvaja \xc5\xa1tudijski program Pedagogika in andragogika. \xc5\xa0tudirati ga je mo\xc5\xbeno kot enopredmetni ali kot dvopredmetni \xc5\xa1tudij. Na drugi stopnji se izvajata eno- in dvopredmetna \xc5\xa1tudija Pedagogika in Andragogika.\n_START_SECTION_\nPodiplomski \xc5\xa1tudij\n_START_PARAGRAPH_\nOba \xc5\xa1tudijska programa omogo\xc4\x8data podiplomski \xc5\xa1tudij. \xc5\xa0tudent mora poleg zbranega zadostnega \xc5\xa1tevila kreditnih to\xc4\x8dk, kar je sicer pogoj za podiplomski \xc5\xa1tudij pri obeh \xc5\xa1tudijskih smereh, preden lahko pristopi k podiplomskem \xc5\xa1tudiju pedagogike, predhodno opraviti \xc5\xa1e poseben diferencialni izpit iz dolo\xc4\x8denih razpisanih vsebin. _NEWLINE_\xc5\xa0tudent lahko v podiplomskem \xc5\xa1tudiju izbira med drugostopenjskim \xc5\xa1tudijskim programom andragogika, dvopredmetnim \xc5\xa1tudijskim programom druge stopnje andragogika, drugostopenjskim \xc5\xa1tudijskim programom pedagogika in dvopredmetnim \xc5\xa1tudijskim programom druge stopnje pedagogika.\n_START_SECTION_\nPogoji za dokon\xc4\x8danje \xc5\xa1tudija\n_START_PARAGRAPH_\nZa dokon\xc4\x8danje \xc5\xa1tudijskega programa mora \xc5\xa1tudent v celoti opraviti \xc5\xa1tudijske obveznosti s predmetnikom in posameznimi u\xc4\x8dnimi na\xc4\x8drti, v skupnem obsegu 180 kreditnih to\xc4\x8dk.\n_START_SECTION_\nPedago\xc5\xa1ke smeri\n_START_PARAGRAPH_\n\xc5\xa0tudijski na\xc4\x8drt je sestavljen tako, da se prepletajo in dopolnjujejo vsebine treh pedago\xc5\xa1kih smeri. Te pa so pedagogika, andragogika in didaktika.\n_START_SECTION_\nKnji\xc5\xbenica oddelka\n_START_PARAGRAPH_\nKnji\xc5\xbenic Oddelka za pedagogiko in andragogiko je v 4. nadstropju Filozofske fakultete, v sobi 418. Bibliotekarki v knji\xc5\xbenici sta Tanja \xc5\xa0ulak, prof. ped., bibliotekarka specialistka ter Ur\xc5\xa1a \xc4\x8cerni\xc4\x8d, univ. dipl. ped. in dipl. etn., bibliotekarka.\n_START_SECTION_\nRevije oddelka\n_START_PARAGRAPH_\nProfesorji oddelka skrbijo za izdajanje dveh osrednjih pedago\xc5\xa1kih revij, to sta Sodobna pedagogika in Andrago\xc5\xa1ka spoznanja.\n_START_SECTION_\nDru\xc5\xa1tvo \xc5\xa1tudentov andragogike in pedagogike\n_START_PARAGRAPH_\nDru\xc5\xa1tvo \xc5\xa1tudentov andragogike in pedagogike (D\xc5\xa0AP) sestavljajo \xc5\xa1tudentje z Oddelka za pedagogiko in andragogiko. Dru\xc5\xa1tvo je bilo ustanovljeno 9. marca 2009 z namenom, da bi se \xc5\xa1tudentje povezali med seboj in s profesorji, gradili socialne mre\xc5\xbee in \xc5\xa1irili znanja ter pridobivali izku\xc5\xa1nje na podro\xc4\x8dju njihovega izobra\xc5\xbeevanja. D\xc5\xa0AP vsako leto organizira  ve\xc4\x8ddnevne ekskurzije po Evropi, strokovne in zabavne projekte, okrogle mize, brucovanje, filmske ve\xc4\x8dere in \xc5\xa1e mnoge druge dogodke. Nudijo tudi tutorstvo oziroma mentorstvo mlaj\xc5\xa1im \xc5\xa1tudentom.'